1. april 2020

**Atomer og fjernundervisning**

**Hjemme fra deres stuer, undervises studerende i nye maleteknikker samtidigt med at deres lærer skaber fremtidens undervisningsmateriale.**

Michael Høeg er overlærer på Tradiums maleruddannelse og kan hjemme fra stuen stadig undervise sine elever og nye kursister. Han har blandt andet udarbejdet nye efteruddannelseskurser for bygningsmalere, der kan køres som fjernundervisning.

-Man kan eventuelt arbejde med Airless sprøjteteknik og gennem video indslag lære om vedligehold, dysse størrelser, arbejdsmiljø og så videre, forklarer Michael.

Nedlukningen og det at undervise hjemmefra, giver også nye muligheder. Han prøver derfor at være optimistisk omkring situationen.

-Jeg synes faktisk det er helt sjovt, det at skulle tænke ens egen undervisning igennem på en ny måde. Selvfølgelig er det ikke let, men i stedet for at se det som en forhindring, så er det jo også en mulighed, fortæller Michael.

**Atomer i den virtuelle verden**

Nye formidlingsteknologier er også af stor interesse for Michael, der eksempelvis udvikler mobilapps til brug i undervisningen.

-Den første uge herhjemme blev blandt andet brugt på at forbedre min kemi undervisning, baseret på augmented reality (AR). Her kan eleverne få hjælp til at forstå kemiens verden, gennem deres egen mobiltelefon, hvor de på skærmen visuelt får vist atomerne svæve over deres undervisningsmateriale, forklarer Michael.

Samtidig har han udarbejdet helt nye programmer, til blandt andet at undervise om epoxy, hvor programmet kører via AR briller, der viser informationer på et par briller med indbyggede skærme.

-Det er en undervisningstype der stadig er i udviklingsstadiet, men hvor eleverne via nogle specielle AR briller, kan opleve hvad der sker i kemiske reaktioner helt inde i atomernes verden. En undervisningstype vi har oplevet forbedrer elevernes indlæring og forståelse, afslutter Michael.

Du kan også blive klogere på Airless og meget mere fra hjemmekontoret. Find mere information her: <https://tradium.dk/voksen-og-efteruddannelse/kursusudbud/fjernundervisning/>

**Kontakt**

Ulrik Burhøj Jepsen

Kommunikatør

ubj@tradium.dk

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 450 medarbejdere og underviser 2.750 årselever på seks adresser i Randers og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk